

**Odgovori na novinarska vprašanja glede obresti za potrošniška posojila**

**Po zbirnih podatkih Banke Slovenije so se obresti za potrošniška posojila v zadnjih mesecih precej povišala in sedaj znašajo približno med 7-8 odstotki na leto (EOM), odvisno od banke. Zanima me, če pri ZBS spremljate gibanja izdanih posojil v seštevku in ali obstaja nevarnost, da potrošniki v večjem obsegu zaradi visokih obresti posojil ne bi mogli odplačevati? Ali imate kakšen splošni nasvet, kaj naj bančni komitent stori, če se znajde v položaju, ko ne zmore plačevati obrokov posojila?**

**Odgovor Združenja bank Slovenije:**

Na Združenju bank Slovenije ne zbiramo podatkov o kreditiranju prebivalstva. Zaradi višanja obrestnih mer in dražjega zadolževanja, povpraševanje po novih stanovanjskih posojilih upada. Podatke o kreditiranju prebivalstva zbira Banka Slovenije, ki jih prikazuje v publikaciji Mesečna informacija o poslovanju bank, dostopni na <https://www.bsi.si/financna-stabilnost/mesecna-informacija-o-poslovanju-bank>.

Ker so slovenska gospodinjstva med najmanj zadolženimi v EU, upoštevajoč tudi delež dolga v razpoložljivem dohodku, se to odraža v zelo nizkem deležu tistih, ki kredita ne morejo odplačevati. Običajno gre za primere, ki so povezani z nepredvidljivimi spremembami v življenju, ki lahko za neko obdobje spremenijo finančni položaj posameznika ali gospodinjstva. Zaradi nizke zadolženosti in ugodnih razmer na trgu dela (zgodovinsko nizka brezposelnost), v kolikor ne pride do kakšnih gospodarskih šokov, ni pričakovati povečanega kreditnega tveganja, klub dvigom obrestnih mer. Če pa pride do težave, pa vsem potrošnikom, ki se soočajo s finančnimi težavami ali pričakujejo težave pri odplačilu kredita za nepremičnino, svetujemo, da čimprej kontaktirajo svojo banko. Zaposleni v bankah bodo pri iskanju ustrezne rešitve in odločanju o tem, katere ukrepe reševanja je smiselno sprejeti, upoštevaje posamezne okoliščine potrošnika, njegovo zmožnost plačevanja, ter pravice in interese potrošnika in banke lahko predlagali enega ali

kombinacijo ukrepov za spremembo kreditne pogodbe (moratorij, podaljšanje časa trajanja kreditne pogodbe, prevzem dolga, spremembo načina odplačevanja kredita, refinanciranje itd.) Več si lahko preberete v dokumentu Splošna informacija o politikah ravnanja bank in hranilnic v primeru, ko potrošnik zamuja s plačili zapadlih obveznosti iz kreditne pogodbe za nepremičnino, ki je dostopen na povezavi <https://www.zbs-giz.si/wp-content/uploads/2021/09/Splosna-informacija-o-politikah-ravnanja-pri-hipotekarnih-kreditih-2019.pdf> .

Združenje bank Slovenije  
Ljubljana, 13. junij 2023